BAGUIO CITY - Nainget ita a bambantayan ti Criminal Investigation and Detection Group (CIDG) iti Baguio General Hospital wenno BGH ti maysa a lalaki a mapapati a kameng ti maysa a highway robbery gang a Tulin Group.
Sigun kenni Marlon Tayaban, Chief ti Major Crimes Investigation Unit, CIDG, nagpabigbig daytoy iti nagan a Randy Garcia iti BGH ngem iti affidavit dagiti makaam-ammo kenkuana ket nabigbig daytoy a ni Randy delos Santos, 38-anyos ken residente ti Pilar Street, Kaingin Road, Longos, Malolos City, Bulacan.
Naamuan a manarimaan ti panagpaimbag ti suspek iti BGH kalpasan a naipasidong iti operasyon gapu iti nasagrapna a dunor iti napasamak a vehicular accident sadiay Rosales, Pangasinan.
Kinuna ni Tayaban a sumangsango ti suspek iti nagtutuon a kaso ti robbery with homicide, robbery ken robber with frustrated homicide.
Naamuan a ti Tulin Group a remnant dagiti immuna a nawaswas a grupo ti responsable iti nasurok 60 a kaso ti nagduduma a robbery sadiay Metro Manila, Region 1,2,3,4 ken 5 no sadino, bukbuklen daytoy dagiti Ilonggo, Bisaya, taga-mindanao, Ilokano ken kaaduan ket Bicolano bayat a ti biktimada ket dagiti kliyente nga agiruar ti dakkel a gatad ti kwarta manipud iti bangko.
Impannakkel pay ni Tayaban a natiktikan ti suspek nga adda iti siudad ti Baguio babaen iti tulong ti lokal a pulisya ken iti kooperasyon dagiti maseknan nga umili
ilo_Latn ilo_Latn ilo_Latn ilo_Latn ilo_Latn ilo_Latn